In Om met God te praat neem prof. Denkema die leser op ’n reis deur die Psalms. Elke psalm word onder die loep geneem en met elke psalm word daar perspektiewe gegee hoe hierdie psalm deur die gelowige gebid kan word. Elke psalm beskryf iets van die gelowige se lewenswandel met God en elke emosie word in die Psalms verwoord. Hierdie bydrae bring juis dit na vore en lei die gelowige om in elke emosie wat beleef word, die aangesig van God te soek. Twee besondere eienskappe van hierdie bydrae verdien om uitgelig te word. Die eerste is dat dit ’n fokus plaas op die Christologiese lees en verstaan van die Psalms. In die woorde van die skrywer: “In ’n sekere sin moet jy die betrokke psalm eers na Jesus Christus neem, en as jy dit nie vanuit Hom en sy evangelie vertolk nie, dwaal en verdwaal jy totaal. Slegs deur die koms en kruis en opstanding van Jesus het alles waarheid en werklikheid geword.” Die tweede eienskap is dat die missionêre perspektief van die Psalms uitgelig word. Die Psalms kom digby die lewenservaring van mense wat God nog nie ken nie of na Hom op soek is. In die bespreking van die Psalms word hierdie saak telkens aangeraak. In ’n tyd waar daar binne die Gereformeerde Kerke in Suid-Afrika opnuut gefokus word op die missio Dei en gebed is hierdie bydrae ’n kleinood van onskatbare waarde.